Troligtvis-ferðabolli frá IKEA . Mynd IKEA IKEA hvetur viðskiptavini sem eiga Troligtvis-ferðabolla sem merktir eru „ Made in India “ til að taka þá úr notkun . Nýlegar prófanir sýna að varan losar hugsanlega meira af efnasamböndum en sett viðmið segja til um . Því eru eigendur þessara tilteknu ferðabolla hvattir til að skila þeim í IKEA þar sem þeir verða að fullu endurgreiddir . Nýlegar prófanir sýna að ferðabollarnir geta hugsanlega losað meira magn af díbútýlþalötum ( DBP ) en fyrrnefnd viðmið segja til um . IKEA hefur um árabil bannað notkun þalata í vörur sem ætlaðar eru fyrir matvæli og tók því ferðabollana strax úr sölu meðan á rannsóknum stóð . Þær hafa svo leitt í ljós að ekki allir ferðabollar merktir „ Made in India “ standast þær kröfur sem gerðar eru , samkvæmt fréttatilkynningu . Troligtvis-ferðabollarnir hafa verið seldir síðan í júlí 2019 . IKEA hvetur alla þá sem eiga slíka ferðabolla sem merktir eru „ Made in India “ til að skila þeim og fá að fullu endurgreidda . Kvittun er ekki skilyrði fyrir endurgreiðslu .